SK Úradný vestník Európskej únie C 147/21

Záverečná správa vyšetrovateľa o postupe v prípade COMP/F-1/38.338 – Kovové galantérne ihly

(podľa článku 15 rozhodnutia Komisie 2001/462/EC, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

2009/C 147/14

Návrh rozhodnutia vyvoláva nasledujúce pripomienky:

Predložený prípad vychádza z informácie poskytnutej zástupcom Entaco Ltd a z vyšetrovaní v súlade s článkom 14 ods. 3 nariadenia Rady č. 17 (1), ktoré Komisia vykonala 7. a 8. novembra 2001 v objektoch niekoľkých výrobcov kovovej a textilnej galantérie v rámci Spoločenstva a nemeckej asociácie výrobcov spojovacích technológií VBT. Počas uvedeného vyšetrovania a následných prieskumoch podľa článku 11 nariadenia č. 17 Komisia objavila listinné dôkazy poukazujúce na porušenie článku 81 ods. 1 Zmluvy o ES prostredníctvom dohôd a zosúladených postupov, ktorého sa dopustili tieto podniky:

William Prym GmbH a Co. KG a Prym Consumer GmbH & Co. KG („Prym“) Coats plc (v súčasnosti: Coats Holdings Ltd) a J&P Coats Ltd („Coats“), Entaco Group Ltd a Entaco Ltd. („Entaco“).

Komisia dňa 15. marca 2004 v súlade s článkom 2 nariadenia (ES) č. 2842/98 (2) zaslala námietky spoločnostiam Prym, Entaco a Coats, ktoré Entaco obdržalo 16. marca 2004 a Coats a Prym 17. marca 2004. Lehota, dokedy bolo treba doručiť vyjadrenie k námietkam, sa skončila 13. mája 2004. Spoločnostiam Coats and Prym bola táto lehota predĺžená do 28. mája 2004.

Odpoveď spoločnosti Entaco bola doručená 5. mája 2004. Odpovede spoločností Coats a Prym boli doručené 28. mája 2004.

Spis bol sprístupnený formou záznamu na nosiči CD-ROM spolu s dokumentmi zo spisu Komisie. Zainteresované strany ich obdržali 26. marca 2004.

Listom z 13. apríla a 5. mája 2004 spoločnosť Coats požiadala o prístup k ďalším informáciám zo spisu Komisie, pričom uviedla, že niektoré ďalšie dokumenty, ktorých kópie boli získané v objektoch spoločností Prym a VBT, môžu byť relevantné pre obhajobu spoločnosti Coats. Spoločnosť Coats okrem toho kritizovala skutočnosť, že niektoré odseky v námietkach Komisie boli vynechané, hoci odkazovali na relevantné dokumenty.

Listami z 3. mája a 7. mája 2004 som súhlasila, aby všetky dokumenty, ktoré boli okopírované v objektoch spoločnosti Prym a o ktorých medzitým Prym vyhlásil, že nemajú dôverný charakter, majú byť odovzdané spoločnosti Coats. Prisľúbila som aj obnovenie takmer všetkých pasáží uvedených v žiadosti Coats. Na základe toho príslušný útvar Komisie umožnil prístup k týmto dodatočným informáciám v nasledujúcich dňoch.

Pokiaľ však ide o ďalšie dokumenty, z ktorých boli vyhotovené fotokópie v objektoch VBT, dospela som k názoru, že v nich nebola dostatočná spojitosť s týmto prípadom na to, aby boli zverejnené, a preto som nevyhovela žiadosti Coats. Spoločnosť Coats nenamietala proti tomuto postupu.

Na žiadosť strán, aby boli v tejto záležitosti ústne vypočuté, sa dňa 18. júna 2004 uskutočnilo ústne vypočutie.

Po ústnom vypočutí každá strana obdržala odpovede ostatných v znení, ktoré nemá dôverný charakter. Všetky strany boli informované, že odpovede možno pokladať za vyjadrenia, ktoré obsahujú nové dôkazy týkajúce sa konštatovaní uvedených v námietkach Komisie. Strany dostali štyri týždne na predloženie ďalších pripomienok odo dňa doručenia.

Dňa 28. júla spoločnosť Coats predložila ďalšie dokumenty ako odpoveď na viaceré otázky, ktoré boli vznesené alebo objasňované na ústnom vypočutí. Rovnako urobil aj Prym 30. júla 2004.

Dňa 19. augusta 2004 spoločnosť Coats zaslala Komisii memorandum, v ktorom zhrnula najdôležitejšie námietky proti postupu Komisie.

Návrh rozhodnutia predložený Komisii obsahuje iba námietky, ku ktorým dostali strany možnosť vyjadriť sa.

Vzhľadom na uvedené skutočnosti konštatujem, že právo strán na vypočutie bolo v tomto prípade plne rešpektované.

Bruseli 19. októbra 2004 Karen WILLIAMS

(1) Nariadenie Rady č. 17 zo 6. februára 1962, prvé nariadenie implementujúce články 85 a 86 Zmluvy o ES (Ú. v. ES 13, 21.2.1962, s. 204).

(2) Nariadenie Komisie (ES) č. 2842/98 z 22. decembra 1998 o vypočutí strán v určitých konaniach podľa článkov 85 a 86 Zmluvy o ES (Ú. v. ES L 354, 30.12.1998, s. 18).